CELEX: 32019D2098
Language: el
Date: 2019-11-28 00:00:00
Title: Εκτελεστική απόφαση (EE) 2019/2098 της Επιτροπής της 28ης Νοεμβρίου 2019 για τις προσωρινές απαιτήσεις υγείας των ζώων για φορτία προϊόντων ζωικής προέλευσης που προορίζονται για κατανάλωση από τον άνθρωπο και τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο [κοινοποιηθείσα υπό τον αριθμό C(2019) 8092] (Κείμενο που παρουσιάζει ενδιαφέρον για τον ΕΟΧ)

9.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 317/111
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2019/2098 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         για τις προσωρινές απαιτήσεις υγείας των ζώων για φορτία προϊόντων ζωικής προέλευσης που προορίζονται για κατανάλωση από τον άνθρωπο και τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο
         [κοινοποιηθείσα υπό τον αριθμό C(2019) 8092]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 παράγραφος 5 τρίτη περίπτωση,
         Εκτιμώντας τα ακόλουθα:
         
                     (1)
                  
                  
                     H οδηγία 2002/99/ΕΚ καθορίζει τους γενικούς κανόνες για την υγεία των ζώων που διέπουν την εισαγωγή στην Ένωση προϊόντων ζωικής προέλευσης από τρίτες χώρες τα οποία προορίζονται για κατανάλωση από τον άνθρωπο. Ειδικότερα, προβλέπει τη θέσπιση από την Επιτροπή κανόνων για ορισμένα είδη εισαγωγής των εν λόγω προϊόντων. Οι κανόνες για την υγεία των ζώων που προβλέπονται στην εν λόγω οδηγία δεν θίγουν τους κανόνες για τους κτηνιατρικούς ελέγχους που προβλέπονται στην οδηγία 97/78/ΕΚ του Συμβουλίου (2) και εφαρμόζονται παράλληλα με αυτούς.
                  
               
                     (2)
                  
                  
                     Η οδηγία 97/78/ΕΚ καθορίζει τους κανόνες που διέπουν την οργάνωση των κτηνιατρικών ελέγχων στα φορτία προϊόντων ζωικής προέλευσης που εισέρχονται στην Ένωση από τρίτες χώρες, συμπεριλαμβανομένων των προϊόντων που εμπίπτουν στο πεδίο εφαρμογής της οδηγίας 2002/99/ΕΚ. Το άρθρο 15 της οδηγίας 97/78/ΕΚ προβλέπει ότι, σε περίπτωση που μια τρίτη χώρα δεν έχει επιτρέψει στο έδαφός της την εισαγωγή προϊόντων, τα κράτη μέλη πρέπει να εγκρίνουν την επανεισαγωγή τέτοιων προϊόντων, υπό ορισμένους όρους. Στους όρους αυτούς περιλαμβάνονται απαιτήσεις πιστοποίησης και σκοπός των όρων αυτών είναι η προστασία της δημόσιας υγείας και της υγείας των ζώων.
                  
               
                     (3)
                  
                  
                     Με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (3) καταργήθηκε η οδηγία 97/78/ΕΚ με ισχύ από τις 14 Δεκεμβρίου 2019. O εν λόγω κανονισμός θέσπισε ένα νέο νομικό πλαίσιο για τους επίσημους ελέγχους και άλλες επίσημες δραστηριότητες για να εξακριβώνεται αν εφαρμόζεται σωστά η ενωσιακή νομοθεσία για την αγροδιατροφική αλυσίδα. Ο κανονισμός θεσπίζει κανόνες που αφορούν, μεταξύ άλλων, τους επίσημους ελέγχους σε φορτία προϊόντων ζωικής προέλευσης που εισέρχονται στην Ένωση, συμπεριλαμβανομένων των τροφίμων. Επιπροσθέτως, με τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου (4) καταργείται η οδηγία 2002/99/ΕΚ με ισχύ από τις 21 Απριλίου 2021. Ο κανονισμός (ΕΕ) 2016/429 καθορίζει τους κανόνες για την πρόληψη των νόσων των ζώων, συμπεριλαμβανομένων των κανόνων για την είσοδο στην Ένωση προϊόντων ζωικής προέλευσης. Οι κανόνες που προβλέπονται στους δύο αυτούς κανονισμούς εφαρμόζονται παράλληλα, αλλά ενώ οι κανόνες που προβλέπονται στον κανονισμό (ΕΕ) 2017/625 είναι οριζόντιοι, εκείνοι που προβλέπονται στον κανονισμό (ΕΕ) 2016/429 είναι ειδικοί ανά τομέα αφού αφορούν την υγεία των ζώων.
                  
               
                     (4)
                  
                  
                     Συμπληρωματικοί κανόνες έχουν θεσπιστεί τώρα με τον κατ’ εξουσιοδότηση κανονισμό (ΕΕ) 2019/2074 της Επιτροπής (5), δυνάμει του κανονισμού (ΕΕ) 2017/625, σχετικά με τη διενέργεια επίσημων ελέγχων στα φορτία ζώων και αγαθών που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο. Αυτοί οι συμπληρωματικοί κανόνες έχουν ως στόχο την εξακρίβωση της συμμόρφωσης των επιστρεφόμενων φορτίων, μεταξύ άλλων με τις απαιτήσεις υγείας των ζώων και αναφέρονται στις απαιτήσεις εκείνες όπως έχουν τεθεί στους κανόνες της Ένωσης για την υγεία των ζώων. Ο εν λόγω κατ’ εξουσιοδότηση κανονισμός εφαρμόζεται από τις 14 Δεκεμβρίου 2019, σύμφωνα με την ημερομηνία εφαρμογής του κανονισμού (ΕΕ) 2017/625.
                  
               
                     (5)
                  
                  
                     Οι πράξεις της Επιτροπής για την εφαρμογή της οδηγίας 2002/99/ΕΚ δεν καθορίζουν επί του παρόντος ειδικές απαιτήσεις υγείας των ζώων για την επανείσοδο στην Ένωση προϊόντων ζωικής προέλευσης, τα οποία εξήχθησαν από την Ένωση και δεν τους επιτράπηκε η είσοδος από τρίτη χώρα. Συνεπώς, θα πρέπει να καθοριστούν οι απαιτήσεις υγείας των ζώων που αφορούν ειδικά την επανείσοδο στην Ένωση φορτίων προϊόντων ζωικής προέλευσης που προορίζονται για κατανάλωση από τον άνθρωπο, τα οποία εξήχθησαν από την Ένωση αλλά δεν τους επιτράπηκε η είσοδος από τρίτες χώρες, ώστε να υπάρξει ασφάλεια δικαίου όσον αφορά τις απαιτήσεις υγείας των ζώων που εφαρμόζονται στα εν λόγω φορτία και να μετριαστούν οι δυνητικοί κίνδυνοι για την υγεία των ζώων μετά τις 14 Δεκεμβρίου 2019, ύστερα από την κατάργηση της οδηγίας 97/78/ΕΚ.
                  
               
                     (6)
                  
                  
                     Ειδικότερα, η εκφόρτωση, η αποθήκευση και η επαναφόρτωση των προϊόντων αυτών σε τρίτες χώρες δεν θα πρέπει να οδηγεί σε κινδύνους ως προς την εξάπλωση και την εισαγωγή στην Ένωση παθογόνων παραγόντων ορισμένων καταγεγραμμένων νόσων των ζώων που αναφέρονται στο παράρτημα I της οδηγίας 2002/99/ΕΚ.
                  
               
                     (7)
                  
                  
                     Επιπλέον των πρωτότυπων εγγράφων που εξέδωσε η αρμόδια αρχή του κράτους μέλους εξαγωγής, θα πρέπει επίσης να επιτρέπεται η επαλήθευση της καταγωγής των φορτίων προϊόντων ζωικής προέλευσης που προορίζονται για κατανάλωση από τον άνθρωπο βάσει του ηλεκτρονικού ισοδύναμου του πρωτότυπου επίσημου πιστοποιητικού που έχει υποβληθεί στο σύστημα διαχείρισης πληροφοριών για τους επίσημους ελέγχους το οποίο αναφέρεται στο άρθρο 131 του κανονισμού (ΕΕ) 2017/625 (κανονισμός για τους επίσημους ελέγχους) και θεσπίστηκε με τον εκτελεστικό κανονισμό (ΕΕ) 2019/1715 της Επιτροπής (6).
                  
               
                     (8)
                  
                  
                     Θα πρέπει να επιτρέπεται η μεταφορά σ’ έναν τόπο προορισμού στην Ένωση ενός φορτίου προϊόντων ζωικής προέλευσης που προορίζεται για κατανάλωση από τον άνθρωπο και το οποίο επιστρέφεται στην Ένωση ύστερα από άρνηση τρίτης χώρας να του επιτρέψει την είσοδο, αν η αρμόδια αρχή του τόπου προορισμού στην Ένωση έχει συμφωνήσει να δεχτεί το φορτίο αυτό.
                  
               
                     (9)
                  
                  
                     Είναι αναγκαίο να διασφαλίζεται ότι τα φορτία προϊόντων ζωικής προέλευσης που προορίζονται για κατανάλωση από τον άνθρωπο και τα οποία επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο, φθάνουν στον τόπο προορισμού τους στην Ένωση. Συνεπώς, οι διαδικαστικές απαιτήσεις που καθορίζονται στον κατ’ εξουσιοδότηση κανονισμό (ΕΕ) 2019/1666 της Επιτροπής (7) θα πρέπει να εφαρμόζονται στην παρακολούθηση της μεταφοράς και της άφιξης των εν λόγω φορτίων, από τον συνοριακό σταθμό ελέγχου της άφιξης στην Ένωση έως την εγκατάσταση στον τόπο προορισμού.
                  
               
                     (10)
                  
                  
                     Οι απαιτήσεις υγείας των ζώων που καθορίζονται στην παρούσα εκτελεστική απόφαση θα πρέπει να εφαρμόζονται έως την 21η Απριλίου 2021, δεδομένου ότι από την ίδια ημερομηνία εφαρμόζονται ο κανονισμός (ΕΕ) 2016/429 και ο κατ’ εξουσιοδότηση κανονισμός της Επιτροπής για τις απαιτήσεις υγείας των ζώων σε ό,τι αφορά την είσοδο στην Ένωση, τις μετακινήσεις και τον χειρισμό μετά την είσοδο ορισμένων ζώων, ζωικού αναπαραγωγικού υλικού και προϊόντων ζωικής προέλευσης από τρίτες χώρες ή εδάφη.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Όταν ικανοποιούνται οι ακόλουθες απαιτήσεις, η αρμόδια αρχή στον συνοριακό σταθμό ελέγχου επιτρέπει την είσοδο στην Ένωση φορτίων προϊόντων ζωικής προέλευσης όπως ορίζονται στο άρθρο 2 παράγραφος 4 της οδηγίας 2002/99/ΕΚ του Συμβουλίου που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο:
               
                           α)
                        
                        
                           το φορτίο συνοδεύεται από το πρωτότυπο επίσημο πιστοποιητικό ή έγγραφο που έχει εκδώσει η αρμόδια αρχή του κράτους μέλους εξαγωγής ή από το ηλεκτρονικό ισοδύναμό του που έχει υποβληθεί στο σύστημα διαχείρισης πληροφοριών για τους επίσημους ελέγχους το οποίο αναφέρεται στο άρθρο 131 του κανονισμού (ΕΕ) 2017/625 (κανονισμός για τους επίσημους ελέγχους) και θεσπίστηκε με τον εκτελεστικό κανονισμό (ΕΕ) 2019/1715 ή από επικυρωμένο αντίγραφό τους·
                        
                     
                           β)
                        
                        
                           το φορτίο συνοδεύεται από δήλωση της αρμόδιας αρχής του τόπου προορισμού στην Ένωση με την οποία η αρμόδια αρχή επιβεβαιώνει ότι συμφωνεί να παραλάβει το φορτίο και υποδεικνύει τον τόπο προορισμού για την επιστροφή του στην Ένωση·
                        
                     
                           γ)
                        
                        
                           το φορτίο συνοδεύεται από ένα από τα ακόλουθα έγγραφα όπου αναφέρεται ο λόγος της άρνησης εισόδου από την τρίτη χώρα, κατά περίπτωση ο τόπος και η ημερομηνία εκφόρτωσης, αποθήκευσης και επαναφόρτωσης στην τρίτη χώρα και οι ακόλουθες πληροφορίες:
                           
                                       i)
                                    
                                    
                                       στην περίπτωση εμπορευματοκιβωτίων ή συσκευασιών με άθικτη πρωτότυπη σφραγίδα, δήλωση από τον υπεύθυνο επιχείρησης που έχει την ευθύνη για το φορτίο, με την οποία επιβεβαιώνεται ότι η μεταφορά πραγματοποιήθηκε βάσει των όρων που διέπουν το είδος προϊόντων ζωικής προέλευσης και ότι το περιεχόμενο του φορτίου δεν αλλοιώθηκε κατά τη μεταφορά· ή
                                    
                                 
                                       ii)
                                    
                                    
                                       επίσημη δήλωση της αρμόδιας αρχής ή άλλης δημόσιας αρχής της τρίτης χώρας με την οποία επιβεβαιώνεται ότι ικανοποιούνται οι απαιτήσεις του στοιχείου δ)·
                                    
                                 
                     
                           δ)
                        
                        
                           όταν τα προϊόντα ζωικής προέλευσης εκφορτώθηκαν σε τρίτη χώρα, η αρμόδια αρχή ή άλλη δημόσια αρχή της τρίτης χώρας βεβαιώνει ότι:
                           
                                       i)
                                    
                                    
                                       τα προϊόντα ζωικής προέλευσης δεν υποβλήθηκαν σε κανένα άλλο χειρισμό πλην της εκφόρτωσης, της αποθήκευσης και της επαναφόρτωσης στην τρίτη χώρα·
                                    
                                 
                                       ii)
                                    
                                    
                                       εφαρμόστηκαν αποτελεσματικά μέτρα για να αποφευχθεί η μόλυνση των προϊόντων ζωικής προέλευσης με νοσογόνους παράγοντες που προκαλούν τις μεταδοτικές νόσους των ζώων που είναι καταγεγραμμένες στο παράρτημα I της οδηγίας 2002/99/ΕΚ κατά την εκφόρτωση, την αποθήκευση και την επαναφόρτωση στην τρίτη χώρα·
                                    
                                 
                                       iii)
                                    
                                    
                                       ο τόπος της εκφόρτωσης, της αποθήκευσης και της επαναφόρτωσης στην τρίτη χώρα δεν υπόκεινταν σε περιορισμούς μετακινήσεων για ζωοϋγειονομικούς λόγους λόγω μεταδοτικών νόσων των ζώων που είναι καταγεγραμμένες στο παράρτημα I της οδηγίας 2002/99/ΕΚ κατά την εκφόρτωση, την αποθήκευση και την επαναφόρτωση στην τρίτη χώρα.
                                    
                                 
                     
            
               2.   Κατά παρέκκλιση από την παράγραφο 1 στοιχείο α), στις περιπτώσεις όπου τα έγγραφα που αναφέρονται στην εν λόγω διάταξη δεν είχαν εκδοθεί από την αρμόδια αρχή του κράτους μέλους εξαγωγής, η καταγωγή του φορτίου πιστοποιείται με άλλον τρόπο βάσει τεκμηρίων που υποβάλλονται από τον υπεύθυνο επιχείρησης που είναι υπεύθυνος για το φορτίο.
            
            
               3.   Η αρμόδια αρχή στον συνοριακό σταθμό ελέγχου παρακολουθεί τη μεταφορά προς τον τόπο προορισμού και την άφιξη σ’ αυτόν του φορτίου των προϊόντων ζωικής προέλευσης σύμφωνα με τα άρθρα 2 και 3 του κατ’ εξουσιοδότηση κανονισμού (ΕΕ) 2019/1666 της Επιτροπής.
            
         
         
            Άρθρο 2
            Η παρούσα απόφαση εφαρμόζεται από τις 14 Δεκεμβρίου 2019 έως την 21η Απριλίου 2021.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 28 Νοεμβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 18 της 23.1.2003, σ. 11.
         
            (2)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).
         
            (3)  Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (4)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων (νόμος για την υγεία των ζώων) (ΕΕ L 84 της 31.3.2016, σ. 1).
         
            (5)  Κατ’ εξουσιοδότηση κανονισμός (ΕΕ) 2019/… της Επιτροπής, της 23ης Σεπτεμβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου, όσον αφορά τους κανόνες σχετικά με τη διενέργεια ειδικών επίσημων ελέγχων στα φορτία ορισμένων ζώων και αγαθών που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο (ΕΕ L 316 της 6.12.2019, σ. 6).
         
            (6)  Εκτελεστικός κανονισμός (ΕΕ) 2019/1715 της Επιτροπής, της 30ής Σεπτεμβρίου 2019, για τη θέσπιση κανόνων σχετικά με τη λειτουργία του συστήματος διαχείρισης πληροφοριών για τους επίσημους ελέγχους και των συστατικών μερών του συστήματος αυτού («κανονισμός IMSOC»), (ΕΕ L 261 της 14.10.2019, σ. 37).
         
            (7)  Κατ’ εξουσιοδότηση κανονισμός (ΕΕ) 2019/1666 της Επιτροπής, της 24ης Ιουνίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους όρους για την παρακολούθηση της μεταφοράς και της άφιξης φορτίων ορισμένων αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση (ΕΕ L 255 της 4.10.2019, σ. 1).